Lav og stabil inflasjon gir forutsigbarhet for folk og bedrifter. Trygghet om at prisveksten vil holde seg rundt målet på 2 prosent gjør det lettere å ta økonomiske beslutninger, planlegge større innkjøp og gjøre investeringer. Lav og stabil inflasjon er en forutsetning for at økonomien skal fungere godt og at flest mulig skal være i jobb.
Nøyaktig hvilket nivå på prisveksten som er passe, finnes det ikke noe fasitsvar på. Over tid bør likevel prisveksten ikke være så lav at prisene faller, og ikke så høy at det er fare for at det oppstår en selvforsterkende pris- og lønnsspiral.
Derfor har Norge og flere andre land har valgt å sikte mot en prisvekst på 2 prosent per år over tid. Ved å velge et konkret tall som mål for prisveksten får Norges Bank og alle andre et fast holdepunkt som vi kan sikte mot og legge til grunn når vi planlegger for fremtiden.